Úradný vestník L 161 , 29/06/1996 S. 0154 - 0155



Rozhodnutie Rady z 28. marca 1996, ktorým sa stanovuje súbor opatrení zameraných na vytvorenie priaznivejších rámcových podmienok pre rozvoj transeurópskych sietí v energetike (96/391/ES) RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na tretí pododsek jej článku 129d, so zreteľom na návrh Komisie [1], so zreteľom na stanovisko Hospodárskeho a sociálneho výboru [2], so zreteľom na stanovisko Výboru regiónov [3], konajúc v súlade s postupom stanoveným v článku 189c zmluvy [4], keďže vytvorenie priaznivejších rámcových podmienok pre rozvoj transeurópskych energetických sietí je súčasťou širšej línie opatrení v zmysle článku 129c zmluvy a je ustanovené rozhodnutím č. 1254/96/ES Európskeho parlamentu a Rady z 5. júna 1996, ktorým sa stanovuje súbor usmernení pre transeurópske energetické siete [5]; keďže na dokončenie vnútorného trhu v energetike je nevyhnutné začleniť také opatrenia do celkovej energetickej stratégie, ktorá nielen špecifikuje hlavné kritériá a ciele spoločenstva v tejto oblasti, ale aj podrobnejšie definuje podmienky liberalizácie energetického trhu; keďže vytvorenie a rozvoj transeurópskych sietí v energetike musí pomôcť znížiť náklady na dodávku energie, a tak prispieť k vyššej miere hospodárskeho rastu, k vyššej zamestnanosti a ku zvýšeniu konkurencieschopnosti európskej ekonomiky; keďže vytvorenie takýchto priaznivejších rámcových podmienok musí byť zamerané hlavne na podporu technickej spolupráce medzi subjektmi zodpovednými za tieto siete a na uľahčenie zavádzania schvaľovacích postupov v jednotlivých členských štátoch používaných pri projektoch sietí s cieľom skrátiť oneskorenia; keďže s cieľom urýchlenia realizácie projektov v spoločnom záujme definovanom rozhodnutím č. 1254/96/ES je potrebné spoločenstvu poskytnúť možnosť podpory úsilia o financovanie takýchto projektov v súlade s nariadením Rady, ktorým sa stanovujú všeobecné pravidlá poskytovania finančnej pomoci spoločenstvom v oblasti transeurópskych sietí; keďže ostatné finančné nástroje, ktoré má spoločenstvo k dispozícii ako štrukturálne fondy, Európsky investičný fond, podpora z Európskej investičnej banky a programy v prospech tretích krajín by mohli v niektorých prípadoch prispieť rozhodujúcou mierou k uskutočneniu projektov v spoločnom záujme definovanom rozhodnutím č. 1254/96/ES, PRIJALA TOTO ROZHODNUTIE: Článok 1 Toto rozhodnutie definuje opatrenia, ktoré sa musia prijať so zreteľom na vytvorenie priaznivejších rámcových podmienok na realizáciu projektov spoločného záujmu v súvislosti s transeurópskymi energetickými sieťami a pre interoperabilitu takýchto sietí v meradle celého spoločenstva. Článok 2 1. Aby prispievalo k vytvoreniu priaznivejších rámcových podmienok pre rozvoj transeurópskych energetických sietí, spoločenstvo prikladá najväčší význam nasledujúcim opatreniam a podľa potreby ich podporuje: - realizácia projektov technickej spolupráce medzi subjektmi zodpovednými za transeurópske energetické siete, ktoré sa týkajú správnej funkcie európskych prepojení uvedených v článku 2 rozhodnutia č. 1254/96/ES, - spolupráca medzi členskými štátmi prostredníctvom vzájomných konzultácií s perspektívou uľahčenia zavádzania schvaľovacích postupov pri projektoch v oblasti transeurópskych energetických sietí s cieľom skrátiť oneskorenie. 2. Komisia prijme v úzkej spolupráci s dotknutými členskými štátmi všetky príslušné iniciatívy na podporu koordinácie činností uvedených v odseku 1. Článok 3 Aby prispelo k vytvoreniu priaznivejších finančných rámcových podmienok pre rozvoj transeurópskych energetických sietí, spoločenstvo: 1. môže poskytnúť finančnú podporu ako súčasť činností týkajúcich sa transeurópskych energetických sietí. Tieto opatrenia prijme Komisia v súlade s nariadením Rady, ktorým sa stanovujú všeobecné pravidlá pre poskytovanie finančnej pomoci spoločenstvom v oblasti transeurópskych sietí; 2. vezme do úvahy projekty spoločného záujmu definovaného v rozhodnutí č. 1254/96/ES poskytnutím podpory zo svojich fondov, nástrojov a finančných programov využiteľných pre tieto siete v rámci ich vlastných pravidiel a zámerov. Článok 4 Pri vykonávaní opatrení uvedených v článku 2 pomáha Komisii výbor zriadený v súlade s článkom 9 ods. 1 rozhodnutia č. 1254/96/ES a v súlade s postupom stanoveným v článku 9 ods. 2 a 3 tohto rozhodnutia. Článok 5 Každé dva roky vypracuje Komisia správu o vykonávaní tohto rozhodnutia, ktorú predloží Európskemu parlamentu, Rade, Hospodárskemu a sociálnemu výboru a Výboru regiónov. Článok 6 Toto rozhodnutie je určené členským štátom. V Bruseli 28. marca 1996 Za Radu predseda A. Clo [1] Ú. v. ES C 72, 10.3.1994, s. 15. [2] Ú. v. ES C 195, 18.7.1994, s. 33. [3] Ú. v. ES C 217, 6.8.1994, s. 26. [4] Stanovisko Európskeho parlamentu z 18. mája 1995 (Ú. v. ES C 151, 19.6.1995, s. 232), spoločná pozícia Rady z 29. júna 1995 (Ú. v. ES C 216, 21.8.1995, s. 38) a rozhodnutie Európskeho parlamentu z 26. októbra 1995 (zatiaľ neuverejnené v úradnom vestníku). [5] Ú. v. ES L 161, 29.6.1996, s. 47. --------------------------------------------------